महिला कहानीकार में अमृता प्रीतम, मन्नू भण्डारी, महाश्वेता देवी, उमा चंद्रा, कुसुम वियोगी, मैत्रेयी पुष्पा आदि प्रमुख ने दलित साहित्य लेखन में अपना योगदान दिया। सुभद्रा कुमारी चौहान का दलित प्रेम इन पंक्तियों में दर्शनीय है‘मैं अछूत मंदिर में आने का मुझको अधिकार नहीं है, किन्तु देवता यह न समझना, तुम पर मेरा प्यार नहीं है।’ मैत्रेयी पुष्पा के कथा साहित्य का परिवेश ग्रामीण, पिछड़ा और दलित समाज है। ‘छुटकारा’ कहानी अस्पृश्यता की समस्या पर आधारित है। ‘मन नांहि दस बीस’ में भी जाति-भेद, अस्पृश्यता पर प्रकाश डाला गया है। ‘अछूत स्त्रियाँ मन्दिर में’ लेख में मैत्रेयी पुष्पा लिखती है‘मन हुआ देखे तो सही, जिन मन्दिरों में जाने से हमें रोका जाता है, वहाँ है क्या? वे देवी-देवता कैसे हैं जो हमारे चेहरे-मोहरे देखे बिना ही बहिष्कार पर उतर आए। हम बेजुबान रहे, नहीं कह सके कि यह पक्षपात आदमी ने बनाया है कि भगवान तुमने?’ इस प्रकार लेखिका ने अपनी लेखनी के माध्यम से दलितों पर हो रहे अन्याय का यथार्थ पक्ष समाज के समक्ष प्रस्तुत कर उसे दूर करने के लिए एवं सोचने के लिए बाध्य किया है। इसी क्रम में उषा चंद्रा की कहानी ‘लोकतन्त्र में बकरी’ में संदेश दिया है कि दलितों की समाजिक आर्थिक दशा तभी सुधर सकती है जब उनके बच्चे खूब पढ़े और औरतों को भी समाज में बराबरी का दर्जा प्राप्त हो।